Massimo Busacca

**Massimo Busacca** nekadašnji je švicarski nogometni sudija.

## Rane godine 
Rođen je u Bellinzoni, u porodici doseljenika sa Sicilije, iz Grammichelea u pokrajini Cataniji. Igrao je nogomet u nižoj ligi u Ticinu.

## Karijera 
U najjačoj švicarskoj ligi počeo je suditi 1996, a tri godine kasnije dobio je FIFA-inu značku. Prvu međunarodnu reprezentativnu utakmicu sudio je 2. juna 2001: Sjeverna Irska – Bugarska. Bio je četvrti sudija u finalu Lige prvaka 2002. između Real Madrida i Bayer Leverkusena.

Sudio je na svjetskim prvenstvima U-20 u Ujedinjenim Arapskim Emiratima 2003. i Nizozemskoj 2005, a 2004. UEFA ga je uvrstila u kategoriju svojih elitnih sudija.

Godine 2006. na St. Jakob-Parku sudio je odlučujuću utakmicu za titulu švicarskog prvaka između Basela i Züricha, poslije koje su se dogodili huliganski neredi, koji su se sa stadiona prenijeli u grad i trajali do kasno u noć.

Vodio je finale Kupa UEFA 2007. na Hampden Parku, isključivši Espanyolovog veznjaka Moisésa Hurtada u 68. minuti zbog drugog žutog kartona.

UEFA ga je izabrala za jednog od sudija za Evropsko prvenstvo 2008, na kojem je sudio dvoboje između Nizozemske i Rumunije u grupi C, Grčke i Švedske u grupi D te polufinale između Njemačke i Turske.

Dodijeljena mu je čast da sudi i finale Lige prvaka 2009. u Rimu između Barcelone i Manchester Uniteda.

Bio je i jedan od sudija na Kupu konfederacija 2009, gdje je vodio utakmicu Sjedinjene Američke Države – Brazil u grupi B i polufinale između Južnoafričke Republike i Brazila.

U septembru iste godine sudio je utakmicu Švicarskog kupa između Badena i Young Boysa. Nakon što su domaći iznenađujuće poveli, navijači su napravili incident, a Busacca im je pokazao srednji prst. U početku je negirao da je napravio takvu gestu, ali ga je Nogometni savez Švicarske naknadno kaznio s tri utakmice i primorao da izda izvinjenje.

Na Svjetskom prvenstvu 2010. sudio je utakmicu Južnoafrička Republika – Urugvaj, u kojoj je u 77. minuti pokazao direktni crveni karton južnoafričkom golmanu Itumelengu Khuneu zbog prekršaja nad Luisom Suárezom. Urugvaj je na kraju pobijedio 3:0, a Khune je postao tek drugi golman u historiji svjetskih prvenstava koji je isključen.

Dana 8. marta 2011. vodio je utakmicu osmine finala Lige prvaka između Arsenala i Barcelone, u kojoj je kontroverzno isključio Arsenalovog Robina van Persieja zbog napucavanja lopte nakon zvižduka, nakon čega su neki komentatori rekli da je "zacementirao mjesto u Kući slavnih najlošijih sudijskih odluka svih vremena".

## Povlačenje i daljnje aktivnosti 
Dana 14. jula 2011. objavljeno je da je Busacca preuzeo poziciju voditelja razvoja suđenja u FIFA-i, povukavši se s aktivnih sudijskih dužnosti u tom procesu. Nadzirao je sudijska pitanja na svjetskim prvenstvima 2014, 2018. i 2022. te na svjetskim prvenstvima za žene 2015, 2019. i 2023. Trenutno je direktor FIFA-e za suđenje i kao takav promovisao je razvoj suđenja na svjetskom nivou, uključujući korištenje tehnologije i promovisanje žena sudija, koje sada sude na najvišem nivou igre.

## Privatni život 
Katolik je praktikant, a 2006. proglašen je nepušačem godine u Švicarskoj.

## Velika takmičenja 
## Reference 
## Vanjski linkovi 
* Profil na *transfermarkt.de* 
* Profil na *mondefootball.fr* 

Kategorija:Rođeni 1969.
Kategorija:Živi ljudi
Kategorija:Biografije, Bellinzona
Kategorija:Švicarske nogometne sudije
Kategorija:Sudije u UEFA Ligi prvaka
Kategorija:Sudije u UEFA Evropskoj ligi